**Løvolds hus** er et hus på Nedre Tyholmen med gnr./bnr. 501/223, adresse Nedre Tyholmsvei 8. Bygget var opprinnelig to sjøboder (matr.nr 223 og 224), hvor det ene mot syd var eid av kjøpmann Lars Erichsen. Han solgte sin bod til Peder Larsen Brinck, som igjen solgte den til Christen Clausen Bang på begynnelsen av 1700-tallet. Bang festet tomten med rett til å anlegge bolverk mot sjøen i 1714. Erich Iversen Thomle eide huset senere og kjøpte det andre bygget av Nicolai Juell, og bygget disse sammen til dagens bygning. I 1899 ble huset tatt i bruk som sjømannshjem. Arendal Sjømannsforening kjøpte huset for 27.000 kr og drev sjømannshjemmet samtidig som de hadde foreningslokaler der frem til 1968, hvor de inngikk en byttehandel med Arendal kommune med Ellef Thommasøns hus i bytte. Kommunen ønsket å rive Løvolds hus i tillegg til tre andre eldre bygninger, for å bygge nytt bygg på plassen. Dette prosjektet ble stoppet og husene er idag fredet og strøket fikk Europa Nostra-prisen for miljøbevaring i 1992.

Ths. Løvold
-----------

I 117 år, fra 1886 til 2003, drev Ths. Løvold AS skips og husholdningshandel i sin forretning i første etasje. Eieren, Thomas Løvold (født 1836, død 1924), var skipskaptein og skipsreder, og drev sin forretning opprinnelig med formål med å forsyne skip med alt de måtte trenge av forsyninger. Ettervert dreiet utsalget seg mot utstyr til fritidsbåter og maling og maleutstyr, men forretningen holdt den maritime linjen også etter de flyttet i 2003 til Vesterveien med fortsatt salg av båtutstyr. De flyttet så kort tid etter til Stoa

Brann
-----

I 1977 ble bygget sterkt skadd i brann, mens nabohuset Andresens hus brant helt ned. Bygget ble restaurert utvendig som kopi av det gamle etter fotografier, og sto ferdig i 1979. Skadene påløp seg til 60.000 kr. Påtennelse av noe white spirit som sto mellom byggene skal ha vært årsaken til brannen. Ingen ble noengang tatt for ugjerningen. Nabobygget ble ferdig gjenreist i 1981 som Kilden aktivitetssenter, som en kopi av det opprinnelige bygget.

Eiere
-----

Bygget har hatt flere eiere, hvor noen eierskifter gikk i arv (merket med \*), her i kronologisk rekkefølge:

* Lars Erichsen, kjøpmann
* Peder Larsen Brinck
* Christen Clausen Bang (født 1677 i Danmark, død 1738)
* Hans Olsen Falck (født 1710, død 1768), kaptein ved infanteriet i Arendals Borgerbevæning, eier av Tangen gård og reperbane
* Nils Willulmsen (f.1726, d.1792), kjøpmann og tobakkspinner, "en av byens 6 mænd", eier av Høgedal gård og Grimenes gård
* Isaac Leth (f.1757, d.1831) stabshauptmann (leder) av Arendal borgerlige militære, handelsmann, visekonsul, og kaper \* (-via sin hustru)
* Lars Stub Heiberg
* Erich Iversen Thomle (f.1751, d.1830), borgerrepresentant, kjøpmann, formann i Fattigkommisjonen
* Erich Andreas Thomle (f.1742, d.1748), kjøpmann og eier av Pusnes gård og skipsverft, stortingsrepresentant \*
* Christian Simon Hammer (f.1798, d.1863), kjøpmann, nederlandsk visekonsul, bystyremedlem
* Christian Natvig Hammer (f.1837, d.1916), bestyrer av Arendals Samlag for brennevinshandel \*
* Arendal Sjømannsforening
* Arendal kommune

Kilder
------

* *Arendal Byes Historie* - Frithjof Foss (1998 utgave) ISBN 82-91627-03-7
* Agderposten, diverse artikler